b'\n_START_ARTICLE_\nPeroksisoma\n_START_PARAGRAPH_\nPeroksisomos \xe2\x80\x93 vienmembran\xc4\x97s 0,1\xe2\x80\x931,5 \xc2\xb5m dyd\xc5\xbeio l\xc4\x85stel\xc4\x97s organel\xc4\x97s, aptinkamos beveik visose eukariotin\xc4\x97se l\xc4\x85stel\xc4\x97se. I\xc5\xa1ori\xc5\xa1kai jos labai pana\xc5\xa1ios \xc4\xaf lizosomas, ta\xc4\x8diau skiriasi j\xc5\xb3 funkcijos ir ferment\xc5\xb3 sud\xc4\x97tis. Manoma, kad l\xc4\x85stel\xc4\x97je peroksisomos susidaro pumpuravimosi b\xc5\xabdu i\xc5\xa1 endoplazminio tinklo, nors anks\xc4\x8diau gyvavo autonominio peroksisom\xc5\xb3 dalijimosi teorija._NEWLINE_Peroksisomas 1958 m. atrado K. de Diuvas (C. de Duve), kai tyr\xc4\x97 centrifuguojant i\xc5\xa1skirtas kepen\xc5\xb3 l\xc4\x85steli\xc5\xb3 frakcijas._NEWLINE_Daug peroksisom\xc5\xb3 turi kepen\xc5\xb3 l\xc4\x85stel\xc4\x97s (1-2\xc2\xa0% hepatocito t\xc5\xabrio), vienas hepatocitas gali tur\xc4\x97ti 350-400 peroksisom\xc5\xb3.\n_START_SECTION_\nFunkcijos\n_START_PARAGRAPH_\nPagrindin\xc4\x97 peroksisom\xc5\xb3 funkcija l\xc4\x85stel\xc4\x97je \xe2\x80\x93 oksidacinis skaidymas. Taip nukenksminami nuodingi junginiai. Labai svarbi peroksisomose vykstanti vandenilio peroksido (H\xe2\x82\x82O\xe2\x82\x82) skaidymo reakcija, katalizuojama fermento katalaz\xc4\x97s:_NEWLINE_H\xe2\x82\x82O\xe2\x82\x82 + Fe-E \xe2\x86\x92 H\xe2\x82\x82O + O=Fe-E_NEWLINE_H\xe2\x82\x82O\xe2\x82\x82 + O=Fe-E \xe2\x86\x92 H\xe2\x82\x82O + Fe-E + O\xe2\x82\x82 _NEWLINE_\xc4\x8cia Fe-E yra redukuota katalaz\xc4\x97s forma, o O=Fe-E oksiduota (prie katalaz\xc4\x97s hemo Fe prijungtas deguonis); skliausteliuose prie Fe nurodomas \xc5\xa1io kofaktoriaus oksidacijos laipsnis). Sumin\xc4\x97 reakcija:_NEWLINE_2 H\xe2\x82\x82O\xe2\x82\x82 --> 2 H\xe2\x82\x82O + O\xe2\x82\x82_NEWLINE_Be to, katalaz\xc4\x97 peroksidiniu keliu oksiduoja ir tokiu b\xc5\xabdu detoksikuoja kai kurias kitas nuodingas med\xc5\xbeiagas, pvz., etanol\xc4\xaf, metanol\xc4\xaf, formaldehid\xc4\x85, fenol\xc4\xaf, nitritus ir kt. Kitas peroksisomoms b\xc5\xabdingas fermentas urato oksidaz\xc4\x97 katalizuoja azotini\xc5\xb3 jungini\xc5\xb3 (nukleor\xc5\xabg\xc5\xa1\xc4\x8di\xc5\xb3 ir baltym\xc5\xb3 apykaitos produkt\xc5\xb3) skaidym\xc4\x85. Taip pat peroksisomose suardomos l\xc4\x85stelei svetimos arba ne\xc4\xafprastos med\xc5\xbeiagos, pvz., D-aminor\xc5\xabg\xc5\xa1tys. Peroksisomose vyksta riebal\xc5\xb3 r\xc5\xabg\xc5\xa1\xc4\x8di\xc5\xb3, kuri\xc5\xb3 grandin\xc4\x97 ilgesn\xc4\x97 kaip C18, oksidacija, kai kurios aminor\xc5\xabg\xc5\xa1\xc4\x8di\xc5\xb3 sintez\xc4\x97s ir skaidymo stadijos (peramininimas), eterini\xc5\xb3 fosfolipid\xc5\xb3 (pvz., plazmalogen\xc5\xb3, sudaran\xc4\x8di\xc5\xb3 80-90\xc2\xa0% neuron\xc5\xb3 mielino lipid\xc5\xb3), tul\xc5\xbeies r\xc5\xabg\xc5\xa1\xc4\x8di\xc5\xb3, cholesterolio biosintez\xc4\x97. Augalams peroksisomos yra dar svarbesn\xc4\x97s, nes turi papildom\xc5\xb3 funkcij\xc5\xb3. Lap\xc5\xb3 peroksisomos susijusios su fotokv\xc4\x97pavimu, o dygstan\xc4\x8di\xc5\xb3 s\xc4\x97kl\xc5\xb3 peroksisomose (vadinamose glioksisomomis) vykstanti riebal\xc5\xb3 r\xc5\xabg\xc5\xa1\xc4\x8di\xc5\xb3 oksidacija \xe2\x80\x93 svarbus \xc4\xafvairi\xc5\xb3 angliavandeni\xc5\xb3 ir energijos \xc5\xa1altinis._NEWLINE_Peroksisomose aptikta daugiau nei 60 skirting\xc5\xb3 ferment\xc5\xb3, kurie yra j\xc5\xb3 viduje arba integruoti \xc4\xaf peroksisomos membran\xc4\x85. Visi peroksisom\xc5\xb3 baltymai sintetinami citozolyje ir C- arba N-gale turi savitas \xc4\xaf peroksisomas nukreipian\xc4\x8dias sekas. Teisingai sulankstyt\xc5\xb3 baltym\xc5\xb3 perna\xc5\xa1ai reikalingi pagalbiniai, vadinamieji PEX baltymai ir ATP energija.'